FIFA Sokker-Wêreldbekertoernooi in 2010

Die 19de FIFA Sokker-Wêreldbekertoernooi (Engels: FIFA World Cup South Africa 2010) is vanaf 11 Junie tot 11 Julie 2010 in Suid-Afrika aangebied. Dit was die eerste keer dat ’n Afrikaland die kans gekry het om hierdie tweede grootste sportfees ter wêreld (ná die Olimpiese Somerspele) te organiseer, nadat FIFA net aansoeke van dié vasteland toegelaat het; Suid-Afrika is bo Marokko en Egipte gekies. Ná die Rugbywêreldbeker 1995 en die Krieketwêreldbeker 2003 was dit die derde Wêreldbekertoernooi in een van Suid-Afrika se gewildste sportsoorte; ná Engeland het Suid-Afrika die tweede land geword wat hierdie drie toernooie gehuisves het. Die FIFA Sokker-Konfederasiebeker in 2009 het as ’n voorbereiding vir die gasheerland gedien.

32 nasionale sokkerspanne het aan die FIFA Sokker-Wêreldbekertoernooi in 2010 deelgeneem. Die spanne is in agt groepe verdeel, waarvan die twee beste spanne van elke groep na die agtste eindrondte deurgedring het. Spanje het die trofee gewen nadat hulle Nederland op 11 Julie in Johannesburg se Sokkerstad met 1–0 in ekstra tyd geklop en sodoende hul eerste wêreldbekertitel ingepalm het. Spanje het die agtste nasie geword om ’n Wêreldbekertoernooi te wen en die eerste Europese span wat dit buite Europa vermag het. Al die vorige toernooie buite Europa is deur Suid-Amerikaanse spanne gewen. Met sy verowering van die wêreldbekertitel het Spanje regstreeks vir die FIFA Sokker-Konfederasiebeker in 2013 in Brasilië gekwalifiseer. Duitsland het in die derde en Uruguay in die vierde plek geëindig. Die verdedigende kampioen Italië is reeds in die groepfase uitgeskakel; dieselfde lot wat voorheen Brasilië in 1966 en Frankryk in 2002 toegeval het.

Suid-Afrika is reeds in die groepsfase uitgeskakel: die eerste gasheerland in die Sokker-Wêreldbekertoernooi-geskiedenis wat nie na die uitklopfase kon deurdring nie. Die nasionale sokkerspan van Slowakye het vir die eerste keer aan ’n Sokker-Wêreldbekertoernooi deelgeneem. Hulle het vroeër deel uitgemaak van die Tsjeggo-Slowaakse nasionale sokkerspan. Serwië het vir die eerste keer onder dié naam aan ’n Sokker-Wêreldbekertoernooi deelgeneem, nadat hul vroeër as Joego-Slawië en aansluitend as Serwië en Montenegro gespeel het.

Toewysing 

Suid-Afrika is op 15 Mei 2004 in Zürich deur FIFA gekies as gasheer vir die FIFA Sokker-Wêreldbekertoernooi in 2010. Volgens FIFA se rotasiestelsel vir die Sokker-Wêreldbekertoernooi in 2010 is slegs aansoeke van Afrikalande aanvaar. Naas Suid-Afrika het Egipte en Marokko ook vir die toernooi gebie. ’n Gesamentlike bod van Libië en Tunisië is nie deur FIFA goedgekeur nie. Libië het onder meer duidelik gemaak dat ’n deelname van Israel nie aanvaar sou wees nie. Volgens ’n verklaring van FIFA was Libië se infrastruktuur heeltemal ontoereikend vir ’n wêreldbekertoernooi. Nigerië het sy bod reeds vroeër teruggetrek. Suid-Afrika het in die eerste rondte van die stemming met veertien stemme teenoor Marokko se tien gewen. Egipte het geen stem gekry nie.

Die stemming het as volg verloop:

Kwalifisering 
Die gasheer Suid-Afrika het regstreeks vir die FIFA Sokker-Wêreldbekertoernooi in 2010 gekwalifiseer. Van die 31 oorblywende plekke is 13 vir nasionale sokkerspanne van UEFA (Europa) gereserveer, vyf vir CAF (Afrika), vier vir CONMEBOL (Suid-Amerika), vier vir AFC (Asië) en drie vir CONCACAF (Karibiese gebied, Noord- en Sentraal-Amerika). Twee plekke is tydens uitspeelwedstryde tussen AFC en OFC (Oseanië), asook tussen CONCACAF en CONMEBOL beslis.

Kwalifiserende spanne 
Die volgende 32 spanne het vir die finale toernooi gekwalifiseer:

Aanbieding

Gasheerstede en -stadions 
Die organiseerders het in 2005 ’n lys van elf stede en dertien stadions vrygestel, waarvan uiteindelik tien vir die toernooi gekies sou word: Bloemfontein, Durban, Johannesburg (twee stadions), Kaapstad, Kimberley, Nelspruit, Orkney, Polokwane (Pietersburg), Port Elizabeth, Pretoria (twee stadions) en Rustenburg.

Op 17 Maart 2006 het FIFA die amptelike lys van gasheerstede en -stadions bekend gestel:

Die eindwedstryd van die Sokker-Wêreldbekertoernooi het in Sokkerstad (ook bekend as die FNB-Stadion of “Soccer City”) plaasgevind. Die stadion is voor die toernooi gemoderniseer en van ’n dak voorsien. Sy kapasiteit is ook na 95 000 sitplekke verhoog.

Gelukbringer 
Op 22 September 2008 is die 2010-wêreldbeker se gelukbringer bekendgestel. Sy naam is Zakumi en hy is ’n groen luiperd.

Organisasie 

’n Groep inspekteurs van FIFA het in hul verslaggewing bevestig dat die standaard van Suid-Afrika se vervoerstelsel, telekommunikasie, hotelle en mediese fasiliteite op ’n baie hoë peil en dus goed toegerus is vir die toernooi. Nogtans is die veiligheidsituasie in die land as ’n groot probleem beskou. FIFA het egter daarop vertrou dat die Suid-Afrikaanse regering oor die middele en die kundigheid beskik om as gasheer van die toernooi op te tree.

Die toernooi is deur die meeste Suid-Afrikaners as ’n kans beskou om die proses van demokratisering en etniese versoening te bevorder. Volgens Suid-Afrika se bod sou die totale beleggings in verband met die toernooi VS$ 825 miljoen beloop. Die organisasiekomitee het beraam dat die inkomste in verband met kaartjieverkope €467 miljoen sou wees. Plaaslike borge se bydraes sou 47 miljoen beloop.

Die pryse vir kaartjies het tussen VS$ 20 en 1083 beloop, tog was die groep van inspekteurs van mening dat die kaartjieverkope hersien sou moet word, aangesien toegangsgelde vir plaaslike sokkerwedstryde gewoonlik tussen twee en tien dollar beloop het.

Infrastruktuur 
Die internasionale lughawens in Johannesburg, Kaapstad en Durban is voor die wêreldbekertoernooi vergroot om die groot aantal passasiers te kon hanteer. Daar is altesame tien lughawens, wat geskik is vir groot passasiervliegtuie. ’n Nuwe snelspoorlyn, die Gautrein, het treinpassasiers tussen Pretoria, Johannesburg en O.R. Tambo Internasionale Lughawe vervoer. Die bestaande spoorwegnet van meer as 20 000 kilometer is ook gemoderniseer.

Probleme 
In die winter van 2006 was die boubedrywighede by die vier nuwe stadions en die modernisering van die bestaande geriewe egter nog nie begin nie. Persberigte, waarvolgens FIFA reeds oorweeg het om die toernooi na ’n ander land te verskuif, was volgens die organisasie op vals gerugte gegrond.

Die oorverdowende geraas van toeskouers wat die Vuvuzela tydens wedstryde blaas kon deurgaans gehoor word. Ná verskeie klagtes het FIFA besluit om nie die blaasinstrument tydens wedstryde te verban nie, aangesien dit as ’n inheemse kulturele element beskou is.

Formaat 
Die FIFA Sokker-Wêreldbekertoernooi in 2010 is oor 31 dae tussen 32 verskillende nasies oor 64 wedstryde uitgespeel. Dit het op 11 Junie 2010 op Sokkerstad in Johannesburg met ’n wedstryd tussen die gasheer Suid-Afrika en Meksiko afgeskop. Die toernooi het geëindig by dieselfde stadion op 11 Julie met die eindstryd tussen Nederland en Spanje, waartydens Spanje die Sokker-Wêreldbekertrofee ingepalm het. Dieselfde formaat is voorheen tydens die FIFA Sokker-Wêreldbekertoernooi in 2006 ingespan.

Kalender 
Die volgende tabel dui die FIFA Sokker-Wêreldbekertoernooi in 2010 se daaglikse program aan. ’n Pers blokkie dui op wedstryde tydens die groepfase, ’n groen blokkie op wedstryde tydens die uitklopfase, ’n blou blokkie op die bronseindstryd en ’n geel blokkie op die eindstryd.

Groepfase 
Die FIFA Sokker-Wêreldbekertoernooi in 2010 is deur 32 nasionale sokkerspanne uitgespeel. Vir die groepfase is die 32 deelnemende spanne in agt groepe van vier spanne elk verdeel; elke span het een wedstryd teen elk van die ander spanne in dieselfde groep gespeel, dus het elke span drie wedstryde in die groepfase gespeel. Drie punte is vir ’n oorwinning toegeken, een vir ’n gelykop en geen punte vir ’n nederlaag: spanne wat met dieselfde aantal punte geëindig het, is volgens aangetekende doele gerangskik.

Klassifisering binne elke groep was gegrond op die volgende puntestelsel:
 Drie wedstrydpunte vir ’n oorwinning;
 Een vir ’n gelykop;
 geen vir ’n nederlaag.

Aan die einde van die groepfase is die spanne gerangskik van die eerste na die vierde posisie, gegrond op versamelde wedstrydpunte, met die twee top spanne wat na die uitklopfase deurgedring het. As twee spanne gelyk op punte was, is die rangorde deur hul aantal aangetekende doele bepaal.

Uitklopfase 
Van die begin van dié fase af het die toernooi ’n uitklopformaat aangeneem wat uit 16 wedstryde bestaan het: agt agtste eindstryde, vier kwarteindstryde, twee halfeindstryde, ’n derdeplekwedstryd en die eindstryd.

Die wenner en naaswenner van elk van die groepe het na die uitklopfase deurgedring. Groepwenners het teen naaswenners in ander groepe in die agtste eindstryde gespeel, byvoorbeeld: die wenner van Groep A het teen die naaswenner van Groep B en die wenner van Groep B het teen die naaswenner van Groep A gespeel. Spanne van dieselfde groep sou dus eers weer in óf die klein finale óf die eindstryd kon ontmoet het.

Elke wedstryd in die uitklopstadium moes met ’n oorwinning vir een van die spanne eindig. As daar ná negentig minute van gewone spel ’n gelykopuitslag was, is daar verder gespeel om die wenner te bepaal. Aanvanklik is daar twee periodes van ekstra tyd gespeel, 15 minute in elke rigting. As daar steeds nie ’n wenner was ná 120 minute nie, is die wenner deur ’n strafskopkompetisie bepaal.

Wedstryde 

Die wedstryde is in twee fases opgedeel, naamlik die groep- en die uitklopfase. Die loting is op 4 Desember 2009 in die Kaapstadse Internasionale Konferensiesentrum gehou.

Groepfase 
32 spanne het aan die groepfase deelgeneem. Die boonste twee spanne in elke groep het na die uitklopfase deurgedring.

Groep A

Groep B

Groep C

Groep D

Groep E

Groep F

Groep G

Groep H

Uitklopfase

Agtste eindrondte

Kwarteindrondte

Halfeindrondte

Klein finale (om die derde plek)

Eindstryd

FIFA se ranglys 
Ná die FIFA Sokker-Wêreldbekertoernooi in 2010 het FIFA ’n verslag gepubliseer waarin al die deelnemende spanne geranglys is volgens vordering in die toernooi, algehele resultate en kwaliteit van die meedinger. Die ranglys vir die 2010-toernooi is soos gevolg:

Meeste doele aangeteken 
Meeste doele aangeteken:

Sien ook 

 Adidas Jabulani, bal waarmee gespeel was.
 FIFA-jolkol, bymekaarkomplek vir sokkergeesdriftiges.
 FIFA Sokker-Konfederasiebeker in 2009, proeflopie vir die wêreldbekertoernooi.
 Makarapa, handgesnyde en handgeverfde hoed vir ondersteuners.
 Sign of a Victory, R. Kelly se liedjie vir die wêreldbekertoernooi.
 Suid-Afrikaanse nasionale sokkerspan, die Bafana-Bafana.
 Vuvuzela, lawaai tydens wedstryde.
 Waka Waka (This Time for Africa), Shakira se liedjie vir die wêreldbekertoernooi.
 Wavin' Flag, K'naan se liedjie vir die wêreldbekertoernooi.
 Zakumi, amptelike gelukbringer.

Verwysings

Eksterne skakels 

  fifa.com: South Africa 2010: First for Spain
  worldcup-history.com: South Africa, 2010
  rsssf.com: World Cup 2010

2010
Geskiedenis van Suid-Afrika
Sokkerkompetisies in Suid-Afrika
Sport in 2010